גוש קטיף. מה התכלית של זה הכאב?

שלוש שנים אחרי. עדיין טרי ומדמם הפצע אצל רבים. עדיין מתגעגעים, ובעיקר... לגמרי לא מבינים. לשם מה נעקרו היישובים? איזו בשורה הביאו עימם משלחי הדחפורים אל עבר הבתים? מה התכלית ומה הדחף שעמד מאחורי ההרס המקיף הזה? אפילו לשיטת מתכנני ה"התנתקות" ראוי היה שנשמע לאחר שלוש שנים משק ראשוני של כנפי היונה שזית בפיה. אנחנו לא שומעים. גם גלעד שליט איננו שומע. תחת זאת שמענו שוב את זחלי השריון נעים דרומה לפני כמה חודשים. ספק אם יונה שכזו תעוף בשמי עזה לאחר שהתברר למנהיגיה כי בדם ואש סופו של יהודי לגרש... יהודי.
שלוש שנים אחרי, ניתן לומר שהדברים היחידים שנאמרו בצדק בתקופה של טרום העקירה, היו אלה שהוטחו במתיישבי היישובים, ב"מתנחלים"... נאמר עליהם שהם הזויים, בלתי צפויים, אינם רואים את התמונה באופן ריאלי, שהאמונה שלהם אינה מחוברת עם המציאות. היום ניתן לומר כי הכול אמת. הם הזויים ובלתי צפויים, שהרי חברה נורמטיבית החווה משבר בסדר גודל כזה הכרוך בהפניית גב מצד מנהיגים ואחים, המלווה בגירוש מן הבית על ידי חיילים, הייתה מן הסתם מגיבה אחרת. היא הייתה מפנה עורף למדינה ומפסיקה לשרת בצבאה, היא הייתה מסתגרת בבידוד חמים משלה ושוברת את הכלים. על הרבה פחות מן הגירוש סוערת ירושלים כבר כמה ימים... אבל המתיישבים הללו אינם צפויים, הם הקימו את היישובים מתוך אמונה מורכבת, שאינה צבועה בצבעים של שחור לבן, הם אינם מתייאשים בקלות מן התהליך היהודי- ציוני בו שב עם ישראל לפקוד את ארצו. הם אינם ריאליסטים, הם אנשי אמונה, ממש כפי שהיה עם ישראל מאז הפך לעם. הם עקשנים מן הסוג המפתיע ולכן רבים מהם החליטו שלא להתייאש והקימו בנגב יישובים חדשים המפריחים את השממה. הם החליטו בכוחות שקשה להבין מניין הם באים, להניח לתחושה האמיתית הבוערת בקרבם כי עוול נעשה להם ולמשפחתם, ולהפנות את המבט קדימה, לעשייה חדשה. זה באמת לא צפוי, זה על גבול ההזוי ובעיקר מעורר השתאות אמיתית. מניין זה בא?
התשובה ארוכה, אך בקצרה ניתן לומר שיש כאן אוצר שהעדרו היווה את גלגלי השיניים של מתכנני העקירה. אוצר של סבלנות ואמונה גדולה. אמונה שלעם ישראל יש תפקיד מרכזי בהתרחשות העולמית, סבלנות לעמוד אל מול הקשיים שבדרך. קוצר הרוח וחיפוש פיתרון שלא היה יותר מאשליה מתוקה מהיר הניע את הדחפורים בדרכם לגוש קטיף. האמונה הסבלנית שהקימה את היישובים שנעקרו ואינה מרימה ידיים גם עכשיו, היא האלטרנטיבה שתצמח מבין ההריסות.